WSG טירול

ואטנר שפורטגמיינשאפט טירול (בגרמנית: Wattener Sportgemeinschaft Tirol), הידוע בכינויו WSG טירול, הוא מועדון כדורגל מהעיר ואטנס שבמדינת טירול, אוסטריה, המשחק בבבונדסליגה האוסטרית. המועדון נוסד בשנת 1930, והוא מארח את משחקיו באצטדיון טיבולי המכיל 16,008 מקומות.
 היסטוריה 

 עשורים ראשונים הליגות האזוריות וטיפוס לליגה הבכירה (1930–1968) 
המועדון נוסד באפריל 1930 בעיר ואטנס שבמחוז אינסברוק שבטירול בשם שפורטפריין פוסבולקלאב ואטנס (בגרמנית: Sportverein Fußballklub Wattens, או בקיצור SpV FC Wattens) ושיחק בשנים הראשונות בליגה השנייה של טירול. במהלך מלחמת העולם השנייה, המועדון התקשה להעמיד קבוצה, וההקבוצה השתתפה רק בשתי עונות במהלך המלחמה, כמו כן עקב המשטר הנאצי, שונה שם הקבוצה לדויטשה טורן אונד שפורטגמיינשפט ואטנס (בגרמנית: Deutsche Turn und Sportgemeinschaft, או בקיצור DTSG Wattens). כאשר ב-1946 עם סיום המלחמה חזרה הקבוצה לשמה הקודם. בעונת 1952/1953 סיימה ואטנס במקום הראשון בליגה האזורית של טירול ועלתה לארלברליגה שהייתה באותן שנים אחת מליגות המשנה האוסטריות. בארלברליגה קיצרה הקבוצה את שמה ל-SV ואטנס. וברוב שנות ה-50 וה-60 שיחקה בארלברליגה. בעונת 1967/1968 שינתה הקבוצה את שמה לוורקשפורטגמיינשפט סברובסקי ואטנס (Werksportgemeinschaft Swarovski או בקיצור WSG Swarovski Wattens), על שם חברת סברובסקי מהעיר. את העונה סיימה ואטנס במקום הראשון ועלתה לראשונה לליגה הלאומית, הליגה האוסטרית הבכירה.

 ואטנס בליגה הבכירה והאיחוד עם ואקר אינסברוק (1968–1985) 
את עונת הבכורה שלה בליגה הבכירה סיימה הקבוצה במקום ה-12 מתוך 15, כשבעונת הבאות סיימה במקומות ה-7 וה-8 בהתאמה. לאחר שלוש עונות בליגה הבכירה, בשנת 1971 בוצע איחוד בין שני המועדונים המובילים של טירול כאשר ואטנס התמזגה עם ואקר אינסברוק והמועדון עבר להיקרא SPG ואטנס-ואקר אינסברוק (SpG Wattens-Wacker Innsbruck), עם זאת ואטנס שמרה על קבוצת נוער של המועדון ששיחקה בליגות האזוריות של אינסברוק. התקופה של הקבוצה המאוחדת של טירול הייתה התקופה המוצלחת ביותר בתולדות המועדון. כאשר הקבוצה זכתה באליפות אוסטריה בשנים 1972, 1973, 1975 ו-1977, וכן ארבע פעמים בגביע האוסטרי, ב-1973, 1975, 1978 ו-1979. תקופה מוצלחת זו הביאה עימה גם שתי זכיות רצופות בגביע מיטרופה, בשנים 1975 ו-1976. אולם, לאחר עזיבות של שחקנים מובילים, בסיום עונת 1978/1979 ירדה הקבוצה לליגה השנייה, שם בילתה שתי עונות לפני ששבה לליגה הבכירה בסיום עונת 1980/1981. הקבוצה המאוחדת המשיכה לשחק יחד עוד 4 שנים עד שבסיום עונת 1984/1985 עקב סכסוכים כלכליים נפרדו דרכי הקבוצות.

 פיצול וחזרה לליגות הנמוכות ואיחוד מחדש (1985–2003) 

לאחר הפיצול אינסברוק נותרה בליגת הבכירה ואילו ואטנס ששמרה כל העת על קבוצת מילואים בליגות הנמוכות, התאחדה איתה, חזרה להיקרא SWG סברובסקי ואטנס, ועברה להתחרות בליגה האזורית המערבית, ליגה שנחשבה אז בדרג השלישי באוסטריה. בסיום עונת 1988/1989 עלתה הקבוצה לליגה האוסטרית השנייה ובין השנים 1989 ל-2002 התנדנדה בין הליגה השנייה והשלישית.

בעונת 2002/2003 התאחדה הקבוצה עם ואקר טירול, מועדון שהוקם לאחר שואקר אינסבורק פורק. המועדון המאוחד זכה באליפות הליגה האזורית המערבית, אך בסיום העונה האיחוד פורק, ואקר טירול עלתה לליגה השנייה וואטנס עברה לשחק בליגה האזורית של טירול.

 מהליגה הרביעית לבונדסליגה האוסטרית (2003–2019) 

לאחר הפיצול, ואטנס כאמור עברה לשחק בליגה האזורית של טירול, שהייתה ליגה בדרג הרביעי באוסטריה. ואטנס שיחקה שתי עונות בליגה הטירולית ושבה לליגה האזורית המערבית. בליגה האזורית המערבית שיחקה ואטנס במשך 11 שנים ברציפות, עד שבסיום עונת 2015/2016 זכתה באליפות הליגה האזורית המערבית ועלתה לליגה האוסטרית הראשונה שהייתה אז ליגת המשנה האוסטרית. ואטנס שיחקה שלוש שנים בליגת המשנה האוסטרית כשאת עונת 2018/2019 היא סיימה כאלופה. ועלתה לבונדסליגה לראשונה מאז פירוק האיחוד עם ואקר אינסברוק.

 WSG טירול בליגה הבכירה (2019–הווה) 

עם העלייה לבונדסליגה הודיע המועדון שיעבור לארח את משחקיו באצטדיון טיבולי באינסברוק, וששם המועדון ישתנה ל-WSG סברובסקי טירול. את עונת הבכורה שלה לאחר העלייה לבונדסליגה, סיימה הקבוצה במקום ה-12 והאחרון בליגה, אך מטרסבורג שסיימה במקום העשירי הודיעה על פשיטת רגל ובכך ניצלה טירול מירידה. את עונת 2020/2021 סיימה טירול במקום ה-6. ביוני 2021 לאחר סיום העונה, הודיעה חברת סברובסקי על הפסקת חוזה החסות עם הקבוצה, שמה הוסר משם המועדון ומסמל הקבוצה, והקבוצה שינתה את שמה ל-WSG טירול.  בעונות הבאות סיימה טירול בחלק התחתון של הטבלה אך הצליחה לשרוד בליגה.   ממוזער|260x260 פיקסלים|תרשים של ביצועי הקבוצה בליגה לאורך ההיסטוריה.

 אצטדיון 
WSG טירול אירחה ברב שנותיה את משחקי הבית שלה באצטדיון גרנוט לנגס, שבוואטנס המכיל 5500 מקומות. עם זאת האצטדיון אינו עומד בתקנים של הבונדסליגה האוסטרית, ועל כן בשנת 2019 עם עלייתה לבונדסליגה עברה הקבוצה לארח את משחקיה באינסברוק המרוחקת ממנה כ-20 ק"מ באצטדיון טיבולי המכיל 16,008 מקומות. 

ממוזער|אצטדיון גרנוט לנגס ששימש כביתה של הקבוצה רב שנותיה.
ממוזער|אצטדיון טיבולי המשמש את הקבוצה מאז 2019.

 תארים 

 הליגה האוסטרית השנייה
 זכייה (1): 2018/2019

 ראו גם 
 כדורגל באוסטריה
 קישורים חיצוניים 


 אתר רשמי
 פייסבוק רשמי

 הערות שוליים 

קטגוריה:קבוצות כדורגל שהוקמו ב-1930
קטגוריה:קבוצות כדורגל אוסטריות